b"\n_START_ARTICLE_\nJohn Kander\n_START_SECTION_\nVia\xc8\x9ba \xc8\x99i cariera\n_START_PARAGRAPH_\nJohn Kander s-a n\xc4\x83scut pe 18 martie 1927, \xc3\xaen Kansas City, Missouri. Tat\xc4\x83l s\xc4\x83u, Harold S. Kander, lucra \xc3\xaen afacerile cu ou\xc4\x83 \xc8\x99i carne de pas\xc4\x83re ale socrului s\xc4\x83u, dar le-a insuflat celor doi b\xc4\x83ie\xc8\x9bi (John \xc8\x99i Edward) dragostea pentru via\xc8\x9b\xc4\x83 \xc8\x99i interesul pentru arte. P\xc4\x83rin\xc8\x9bii lui Kander obi\xc8\x99nuiau s\xc4\x83-i duc\xc4\x83 pe cei doi fii la spectacolele prezentate la teatrul local \xc8\x99i la concertele orchestrei locale \xc8\x99i le ofereau \xc3\xaen fiecare an o excursie la New York pentru a vedea spectacolele de teatru. Kander a participat la primul lui spectacol de oper\xc4\x83 la v\xc3\xa2rsta de nou\xc4\x83 ani, atunci c\xc3\xa2nd Opera San Carlo a venit la Kansas City cu spectacolele Aida \xc8\x99i Madama Butterfly. Potrivit lui Kander: \xe2\x80\x9eMama m-a luat \xc8\x99i ne-am a\xc8\x99ezat \xc3\xaen primul r\xc3\xa2nd. Erau ni\xc8\x99te uria\xc8\x99i pe scen\xc4\x83, iar picioarele mele se leg\xc4\x83nau sub scaun. A fost cople\xc8\x99itor pentru mine, chiar dac\xc4\x83 am putut vedea corzile ce \xc8\x9bineau b\xc4\x83rbile solda\xc8\x9bilor egipteni.... Interesul meu de a spune o poveste prin muzic\xc4\x83 \xc3\xaen mai multe moduri a provenit de la primele experien\xc8\x9be ca aceasta.\xe2\x80\x9d Kander a copil\xc4\x83rit \xc3\xaen Kansas City \xc8\x99i a \xc3\xaenv\xc4\x83\xc8\x9bat la Liceul din Westport, \xc3\xaenainte de a se transfera la \xc8\x98coala Pembroke Hill._NEWLINE_\xc3\x8en anii 1940, Kander s-a al\xc4\x83turat Corpului de Cade\xc8\x9bi al Marinei Comerciale Americane. Dup\xc4\x83 \xc3\xaencheierea instruc\xc8\x9biei \xc3\xaen California \xc8\x99i navigarea pe ruta San Francisco-Asia, Kander a p\xc4\x83r\xc4\x83sit Corpul de Cade\xc8\x9bi pe 3 mai 1946. Cu toate acestea, din cauza schimb\xc4\x83rii regulilor cu privire la serviciul militar na\xc8\x9bional, el a fost nevoit s\xc4\x83 se \xc3\xaenroleze \xc3\xaen Armata de Rezerv\xc4\x83 \xc3\xaen luna septembrie a aceluia\xc8\x99i an, dup\xc4\x83 ce urmase deja un semestru de studii la Conservatorul Muzical Oberlin. \xc3\x8en timpul R\xc4\x83zboiului din Coreea, Kander a fost rechemat \xc3\xaen serviciul militar activ, dar a fost nevoit s\xc4\x83 r\xc4\x83m\xc3\xa2n\xc4\x83 la New York \xc3\xaentr-o perioad\xc4\x83 de observa\xc8\x9bie de \xc8\x99ase luni dup\xc4\x83 ce i s-au descoperit r\xc4\x83ni la nivelul pl\xc4\x83m\xc3\xa2nilor \xc3\xaen urma examenului medical. El a fost demobilizat oficial pe data de 3 iulie 1957._NEWLINE_Kander a studiat muzica la Oberlin College \xc8\x99i la Universitatea Columbia, unde a fost protejatul lui Douglas Moore \xc8\x99i a studiat compozi\xc8\x9bia cu Jack Beeson \xc8\x99i Otto Luening. El a absolvit studii de masterat la Universitatea Columbia \xc3\xaen 1953. Dup\xc4\x83 absolvirea studiilor, John Kander a \xc3\xaenceput s\xc4\x83 dirijeze orchestrele ce c\xc3\xa2ntau la teatrele de var\xc4\x83 \xc3\xaenainte de a lucra ca pianist pentru musicalul West Side Story de Robert Wise \xc8\x99i Jerome Robbins din New York. \xc3\x8en timp ce lucra acolo, Kander l-a cunoscut pe coregraful Jerome Robbins, care a sugerat ca John Kander s\xc4\x83 compun\xc4\x83 muzica de dans pentru spectacol \xc3\xaen 1959. Dup\xc4\x83 aceast\xc4\x83 experien\xc8\x9b\xc4\x83, el a compus \xc3\xaen 1960 aranjamentul muzical-coreografic al filmului Irma la Douce._NEWLINE_Primul musical al lui John Kander a fost A Family Affair \xc3\xaen 1962, compus \xc3\xaen colaborare cu James \xc8\x99i William Goldman. \xc3\x8en acela\xc8\x99i an, Kander l-a cunoscut pe Fred Ebb prin intermediul editorului comun, Tommy Volando. Primul c\xc3\xa2ntec pe care Kander \xc8\x99i Ebb l-au compus \xc3\xaempreun\xc4\x83, \xe2\x80\x9eMy Coloring Book\xe2\x80\x9d, a devenit popular prin intermediul \xc3\xaenregistr\xc4\x83rii realizate de Sandy Stewart, iar cel de-al doilea c\xc3\xa2ntec, \xe2\x80\x9eI Don't Care Much\xe2\x80\x9d, a fost f\xc4\x83cut celebru de Barbra Streisand \xc8\x99i a contribuit la stabilirea unei colabor\xc4\x83ri permanente \xc3\xaentre Kander \xc8\x99i Ebb. \xc3\x8en 1965, Kander \xc8\x99i Ebb au lansat primul lor spectacol pe Broadway, Flora the Red Menace, produs de Hal Prince \xc8\x99i regizat de George Abbott, dup\xc4\x83 un libret scris de George Abbott \xc8\x99i Robert Russell, \xc3\xaen care Liza Minnelli \xc8\x99i-a f\xc4\x83cut debutul pe Broadway. Kander \xc8\x99i Ebb au \xc3\xaenceput s\xc4\x83 compun\xc4\x83 piese muzicale pentru Liza Minnelli \xc8\x99i Chita Rivera \xc8\x99i au realizat un material special pentru apari\xc8\x9biile lor live \xc8\x99i la televiziune._NEWLINE_Musical-urile Cabaret \xc8\x99i Chicago au fost adaptate \xc3\xaen filme; versiunea cinematografic\xc4\x83 a musicalului Chicago a c\xc3\xa2\xc8\x99tigat \xc3\xaen anul 2002 Premiul Oscar pentru cel mai bun film._NEWLINE_Kander, \xc3\xaempreun\xc4\x83 cu Ebb, a compus, de asemenea, piesele muzicale ale spectacolului cu piesa Prin urechile acului de Thornton Wilder, care a avut premiera la Londra, dar drepturile de autor au fost ob\xc8\x9binute de nepotul lui Wilder. El a spus c\xc4\x83 Harvey Schmidt \xc8\x99i Tom Jones, autorii musicalului The Fantasticks, au scris timp de treisprezece ani un musical dup\xc4\x83 piesa Our Town a lui Wilder, pentru ca drepturile de autor s\xc4\x83 ajung\xc4\x83 \xc3\xaen cele din urm\xc4\x83 tot la nepotul lui Wilder._NEWLINE_Primul s\xc4\x83u muzical f\xc4\x83r\xc4\x83 Fred Ebb, dup\xc4\x83 mul\xc8\x9bi ani, The Landing, cu libret \xc8\x99i texte scrise de Greg Pierce, a avut premiera pe Broadway la Vineyard Theatre pe 23 octombrie 2013. Musicalul, care era o serie de trei \xe2\x80\x9emini-musical-uri\xe2\x80\x9d, a fost regizat de Walter Bobbie \xc8\x99i i-a avut \xc3\xaen rolurile principale pe David Hyde Pierce \xc8\x99i Julia Murney._NEWLINE_Musicalul Kid Victory, cu libret \xc8\x99i texte scrise de Greg Pierce \xc8\x99i cu muzica compus\xc4\x83 de John Kander, a avut premiera mondial\xc4\x83 \xc3\xaen 28 februarie 2015 la Signature Theatre din Arlington, VA. Kid Victory a avut premiera off-Broadway, la Vineyard Theatre pe data de 1 februarie 2017, \xc3\xaen avanpremier\xc4\x83, iar reprezenta\xc8\x9biile au \xc3\xaenceput oficial pe 22 februarie 2017. Spectacolul este regizat de Liesl Tommy, iar coregrafia \xc3\xaei apar\xc8\x9bine lui Christopher Windom. Rolurile principale sunt interpretate de Leon Denman \xc8\x99i Karen Ziemba.\n_START_SECTION_\nVia\xc8\x9ba personal\xc4\x83\n_START_PARAGRAPH_\n\xc3\x8en 2010 Kander s-a c\xc4\x83s\xc4\x83torit la Toronto cu dansatorul \xc8\x99i coregraful Albert Stephenson, partenerul s\xc4\x83u din 1977. Str\xc4\x83nepotul lui Kander, Jason Kander, a fost anterior secretar de stat al statului Missouri."